Josy Stoffel
De Josy Stoffel, gebuer de 27. Juni 1928 zu Déifferdeng a gestuerwen den 9. Mäerz 2021 zu Esch-Uelzecht war e lëtzebuergeschen Turner an Olympionik.

Sportscarrière 
Wärend 16 Joer, vun 1949 bis 1964 war en ouni Ënnerbriechung Landesmeeschter am Turnen an huet u véier Weltmeeschterschaften, sechs Europameeschterschaften a fënnef Olympiaden (London 1948, Helsinki 1952, Melbourne 1956, Roum 1960 an Tokyo 1964) deelgeholl.

Seng bescht international Resultater waren:
 5. am Méikampf op der Weltmeeschterschaft 1950 zu Basel
 3. am Päerdsprong op der Europameeschterschaft 1955 zu Frankfurt

1957 an 1960 gouf hien zum Sportler vum Joer gewielt.

Seng Fra, d'Yvonne Stoffel-Wagner, war och Turnerin an zanter 1945, wéi hien, Member vum Déifferdenger Turnveräin.

Trainercarrière 
No senger aktiver Carrière war hien Nationaltrainer zu Lëtzebuerg (1965 - 1972). Virdru war e schonn Nationaltrainer an der Belsch (1955 - 1965). Hie war Trainer vun der Espérance Déifferdeng vun 1960 - 1976. Zu senge Schüler huet den Ady Stefanetti gehéiert.

Auszeechnungen 
 Chevalier de l'Ordre de Mérite du Grand-Duché de Luxembourg

Literatur 
 Pierre Gricius: Selfmademan des Kunstturnens - Der fünffache Olympiateilnehmer Josy Stoffel wird heute 90 Jahre alt, am Luxemburger Wort vum 27. Juni 2018 S. 53

Kuckt och

Um Spaweck 
 Déi offiziell Säit vun der Gemeng Déifferdeng éiert de Josy Stoffel
 D'olympesch Resultater vum Josy Stoffel op Sports-reference.com



Gebuer 1928
Lëtzebuergesch Turner
Lëtzebuergesch Olympioniken
Lëtzebuergesch Sportler vum Joer
Chevalier de l'Ordre de Mérite du Grand-Duché de Luxembourg
Gestuerwen 2021